KIRJALLINEN KYSYMYS E-0077/03

esittäjä(t): Marco Cappato (NI) neuvostolle

(23. tammikuuta 2003)

Aihe: Kuolemanrangaistus Sudanissa

Euroopan unionin puheenjohtajavaltio antoi 3. tammikuuta 2003 julkilausuman, jossa se tuomitsee jyrkästi viiteen Sudanin kansalaiseen kohdistetut kuolemantuomiot ja barbaariset käytännöt, jotka eivät ole kansainvälisen oikeuden, Sudanin ratifioimasta kansalaisoikeuksia ja poliittisia oikeuksia koskevasta kansainvälisestä yleissopimuksesta johtuvien Sudanin velvoitteiden eivätkä kidutuksen ja muun julman ja epäinhimillisen kohtelun vastaisen yleissopimuksen mukaisia. Unioni kehotti Sudanin hallitusta muuntamaan nämä tuomiot presidentin armahduksella ja välttämään teloituksia hirttämällä sekä käsien ja jalkojen amputointeja.

Oikeusministeri Ali Mohamed Osman Yassin vastasi tähän kehotukseen 6. tammikuuta todeten, että islamilaiset rangaistukset on annettu tuomioistuimen päätöksellä, eivätkä viranomaiset voi rangaistuksia muuttaa, koska ne perustuvat Koraanin määräyksiin.

Koska kolme kuolemantuomion saaneista on jo teloitettu, esitän neuvostolle seuraavat kysymykset:

- Millaisia suhteita unioni aikoo ylläpitää valtioon, joka perustaa oman toimintansa Koraanin määräyksiin välittämättä vähääkään kansainvälisistä sopimuksista, jotka se on kuitenkin itse ratifioinut?

- Unioni allekirjoitti Khartumin hallituksen kanssa 10. joulukuuta 2002 sopimuksen, jossa määrätään rahaston käytöstä yhteistyöohjelmien teknisen avun valmistelemiseksi ja rahaston varojen myöntämisestä lopullisen rauhansopimuksen allekirjoittamisen yhteydessä. Aikooko unioni vaatia, että sopimuksen täytäntöönpano edellyttää Sudanin lopettavan teloitukset hirttämällä ja rangaistukset, joissa tuomittujen kädet ja jalat amputoidaan?

- Millainen on unionin asema rauhanprosessissa, kun Khartumin hallitus asettaa tielle koko ajan esteitä, joiden vuoksi Machakosissa aivan näinä päivinä aloitettavaksi kaavaillun EU:n ja Sudanin vuoropuhelun kolmannen vaiheen käynnistäminen ei tähän asti ole ollut mahdollista?

Yhteinen vastauskirjallisiin kysymyksiin E-3892/02 ja E-0077/03

(13. toukokuuta 2003)

Sen jälkeen kun Euroopan unioni vuonna 1999 päätti aloittaa uudelleen poliittisen vuoropuhelun Sudanin hallituksen kanssa, Khartumissa on järjestetty vuosittain korkean tason kokouksia. Vuosittaisten kokousten tarkoituksena on arvioida edistymistä vuoropuheluun kuuluvilla aloilla (ihmisoikeudet, demokratia, oikeusvaltion periaate ja rauhanprosessi). Keskustelujen tulosten pohjalta laadittiin 10. joulukuuta 2002 yhteinen julkilausuma.

Neuvoston 17. kesäkuuta 2002 antamissa päätelmissä todetaan selkeästi, että edistyminen rauhanprosessissa on edelleen EU:n ensisijainen tavoite. Sudanin hallituksen on kuitenkin osoitettava edistyvänsä kaikkien poliittisen vuoropuhelun kriteerien täyttämisessä, jotta suhteet Sudaniin voitaisiin normalisoida. EU:n troikka arvioi joulukuussa 2002 tältä pohjalta ja vuonna 2001 määriteltyjen kriteerien mukaisesti vuoden 2002 aikana tapahtunutta edistymistä.

Kehitysyhteistyön uudelleen käynnistäminen ja kysyjän mainitsema 155 miljoonan euron tuki perustuu EU:n vuonna 2001 tekemään sitoumukseen, jonka mukaisesti unionin oli määrä ilmoittaa Sudanille vuoden 2002 aikana maakohtaisen strategia-asiakirjan laatimisesta kyseisen tuen määrän pohjalta. Maakohtainen strategia-asiakirja allekirjoitetaan kuitenkin vasta, kun rauhansopimus on allekirjoitettu. Näin ollen yhtään osaa kyseisestä tuesta ei ole vielä maksettu. Komissio jatkaa menettelyjä lopullisen päätöksen tekemiseksi (yhdessä jäsenvaltioiden ja EKR:n komitean kanssa) tuen maksamisesta sen jälkeen, kun kyseinen vaatimus on täytetty.

EU pyrkii kaikissa yhteyksissä kehottamaan Sudania kohentamaan ihmisoikeustilannettaan, erityisesti kuolemanrangaistuksen ja kidutuksen osalta. Se painostaa Sudanin hallitusta saattamaan päätökseen kidutuksen vastaisen yleissopimuksen ratifiointimenettelyn. Valitettavasti ruumiillisiin rangaistuksiin ja kuolemantuomioon liittyvät kysymykset ovat edelleen hankalia aiheita Sudanin hallituksen kanssa käytävässä vuoropuhelussa. Kyseisten asioiden laajempien vaikutusten vuoksi EU yrittää tässä vaiheessa painostaa Sudania myös Geneven ihmisoikeustoimikunnassa.

EU tukee edelleen rauhanprosessia ja on vakuuttunut siitä, että rauhansopimus loisi entistä paremmat edellytykset ihmisoikeuksien kunnioittamiselle. Viime neuvottelukierros saatiin päätökseen 5. helmikuuta, ja eräissä tärkeissä asioissa vallitseva yhteisymmärrys antoi mahdollisuuden yhteisymmärryspöytäkirjan allekirjoittamiseen. Seuraavalla kierroksella käsitellään muiden asioiden ohella vallankäyttöön ja vaurauden jakautumiseen liittyviä seikkoja.